2.  ปัจจัยความเสี่ยง

บริษัทฯ ได้ตระหนักถึงปัจจัยความเสี่ยงต่าง ๆ
อันอาจจะเกิดขึ้นและส่งผลกระทบต่อการประกอบธุรกิจของบริษัทฯ
จึงได้มีการเตรียมการและกำหนดแนวทางในการบริหารความเสี่ยงในแต่ละด้าน โดยในช่วงที่ผ่านมา
บริษัทฯ ได้จัดทำระบบบริหารความเสี่ยงองค์กร (Enterprise Risk Management) ขึ้น
เพื่อเพิ่มประสิทธิภาพของกระบวนการบริหารความเสี่ยงโดยได้ว่าจ้างผู้เชี่ยวชาญจากสถาบันภายนอกเป็นที่ปรึกษา
ซึ่งสามารถดำเนินการได้อย่างเสร็จสมบูรณ์ในปี 2552
เริ่มใช้งานและมีการจัดตั้งคณะกรรมการบริหารความเสี่ยงเข้ามาดูแลในเรื่องดังกล่าวตั้งแต่ปี 2553
เป็นต้นไป

การบริหารความเสี่ยงองค์กร
จะมุ่งเน้นที่การพัฒนากระบวนการระบุความเสี่ยงขององค์กรอย่างครบถ้วน
มีการประเมินความเสี่ยงแบบบูรณาการ เพื่อวิเคราะห์ศึกษาถึงความเชื่อมโยงของความเสี่ยง
แล้วนำไปสู่กระบวนการควบคุมความสูญเสียที่อาจจะเกิดขึ้นให้อยู่ในระดับที่องค์กรได้กำหนดไว้และสร้างความเสี่ยงด้านบวกให้เกิดขึ้น
มีการประเมินประสิทธิผลของกระบวนการควบคุมความเสี่ยง
และกระบวนการการเรียนรู้จากเหตุการณ์ความสูญเสียที่ได้เกิดขึ้นเพื่อนำไปใช้ในการปรับปรุงกระบวนการควบคุมความเสี่ยง
นอกไปจากนั้นแล้วยังมีการกำหนดระดับความเสี่ยงรวมขององค์กรเพื่อที่จะนำไปใช้ในการกำหนดนโยบายในการดำเนินงานและการตัดสินใจของบริษัทฯ
ในเชิงกลยุทธ์ ตัวอย่างเช่น
การคำนึงถึงผลตอบแทนและความเสี่ยงในการกำหนดอัตราเบี้ยประกันภัย การพัฒนาผลิตภัณฑ์ใหม่
การออกแบบโครงสร้างการประกันภัยต่อ การจัดสรรสินทรัพย์และการลงทุน การกำหนดงบประมาณ
และการวัดผลการประกอบการที่ปรับด้วยความเสี่ยง โดยบริษัทฯ
เชื่อมั่นการบริหารความเสี่ยงองค์กรจะสร้างความได้เปรียบทางการแข่งขันและความยั่งยืนให้กับองค์กรในระยะยาว

ความเสี่ยงของธุรกิจประกันภัยต่อ สามารถแบ่งออกได้ดังนี้

  2.1 ความเสี่ยงด้านกลยุทธ์ (Strategic Risk)

  ความเสี่ยงด้านกลยุทธ์เป็นความเสี่ยงอันเนื่องมาจากการดำเนินนโยบาย การกำหนดแผนกลยุทธ์
  แผนการดำเนินงาน และการนำไปปฏิบัติที่ไม่เหมาะสม
  หรือไม่สอดคล้องกับปัจจัยภายในและสภาพแวดล้อมภายนอก ซึ่งอาจส่งผลกระทบต่อรายได้
  เงินกองทุน ภาพลักษณ์และความมั่นคงของบริษัทฯ

  แนวทางการบริหารความเสี่ยง

  ในการบริหารและควบคุมความเสี่ยงทางกลยุทธ์ บริษัทฯ จัดให้มีการจัดทำแผนกลยุทธ์ประจำปี
  ซึ่งสอดคล้องกับแผนกลยุทธ์ระยะยาวของบริษัทฯ โดยคณะกรรมการของบริษัทฯ
  มีส่วนร่วมในการพิจารณากลั่นกรองให้ความเห็นชอบอนุมัติแผน
  นอกจากนี้ได้มีกระบวนการติดตามดูแลในทุกลำดับชั้นอย่างใกล้ชิดเพื่อให้การดำเนินการเป็นไปตามแผนงานและกลยุทธ์ที่กำหนดไว้
  อย่างไรก็ตามแผนกลยุทธ์ดังกล่าวนี้จะมีการทบทวนอย่างสม่ำเสมอเพื่อให้สอดคล้องกับสภาวะการณ์ที่เปลี่ยนไป

  นอกไปจากนั้น ตลอดระยะเวลาที่ผ่านมา บริษัทฯ ได้ใช้หลักวิชาการ ข้อมูลสถิติ
  และประสบการณ์ตลอดระยะเวลากว่า 30 ปี
  ในการพัฒนาการวิเคราะห์และการประเมินความเสี่ยง เพื่อให้บริษัทฯ
  สามารถบริหารจัดการและควบคุมความเสี่ยง
  พร้อมทั้งหาช่องทางทางการตลาดและให้บริการแก่ลูกค้าได้อย่างมีประสิทธิภาพตามสภาวะของตลาดที่เปลี่ยนแปลงไปเป็นระยะๆ
  มีการพัฒนาและปรับเปลี่ยนองค์กรและระบบงานให้สามารถตอบรับกับสภาพตลาดที่เปลี่ยนแปลงไป
  สามารถทำตลาดเชิงรุกได้อย่างมีประสิทธิภาพด้วยต้นทุนการดำเนินงานที่ต่ำ
  อีกทั้งยังมุ่งเน้นที่จะเสริมสร้างพัฒนาบุคลากรทุกระดับให้มีคุณภาพ เพื่อที่จะช่วยนำพาบริษัทฯ
  ให้เติบโตไปข้างหน้าได้อย่างมั่นคงและยั่งยืน

2.  ความเสี่ยงด้านการดำเนินงาน (Operational Risk)

  ความเสี่ยงด้านการดำเนินงานเป็นความเสี่ยงอันเนื่องมาจากความไม่เพียงพอ
  หรือการขาดการกำกับดูแลกิจการหรือการควบคุมภายในที่ดี ซึ่งมีผลมาจากกระบวนการปฏิบัติงาน
  บุคลากร ระบบงาน หรือ เหตุการณ์ภายนอก
  และส่งผลกระทบต่อรายได้และเงินกองทุนของบริษัทฯ อาทิเช่น การขาดความรู้ ความเชี่ยวชาญ
  และทักษะของพนักงาน การสูญเสียผู้บริหาร/พนักงานที่มีความสำคัญ
  ความซับซ้อนของกระบวนการทำงาน สิทธิ์ของการเข้าถึงข้อมูลและความปลอดภัยของข้อมูล
  ความทันสมัยของข้อมูล การกระจายอำนาจ หน้าที่ ความรับผิดชอบ
  ความเหมาะสมของเกณฑ์การวัดผลการปฏิบัติงาน เป็นต้น

  ความเสี่ยงด้านการดำเนินงานสามารถเกิดในทุกขั้นตอนของการบริหารจัดการและการปฏิบัติงานไม่ว่าจะเป็นการกำหนดนโยบาย
  ระเบียบคู่มือวิธีปฏิบัติงานและการควบคุมภายใน
  การปฏิบัติงานของเจ้าหน้าที่ในการพิจารณารับประกันภัย การกระจายภัย
  การควบคุมความเสี่ยงภัย การเอาประกันภัยต่อช่วง
  และการพิจารณาจ่ายค่าสินไหมทดแทนที่ไม่มีประสิทธิภาพเหมาะสมครบถ้วนถูกต้องตามหลักวิชาการและทันสถานการณ์

แนวทางการบริหารความเสี่ยง

  บริษัทฯ มีการบริหารความเสี่ยงด้านการดำเนินงานดังนี้

-   การแบ่งแยกหน้าที่ของคณะกรรมการและฝ่ายบริหารอย่างชัดเจน
    มีการจัดทำแผนผังอำนาจดำเนินการเพื่อใช้เป็นคู่มือปฏิบัติงานอย่างเป็นลายลักษณ์อักษร
    เพื่อให้ทุกฝ่ายทราบถึงอำนาจดำเนินการหรืออำนาจตัดสินใจในเรื่องต่าง ๆ ในทุกระดับ

-   การจัดให้มีการติดตามดูแลให้การดำเนินงานเป็นไปตามนโยบายและแผนที่วางไว้

-   การจัดให้มีกระบวนการทำงานที่มีประสิทธิภาพ สามารถตรวจสอบได้

-   การจัดให้มีระบบการควบคุมภายในที่มีประสิทธิผล
    มีความเป็นอิสระและมีการตรวจสอบอย่างสม่ำเสมอ

-   การจัดทำรายงานการปฏิบัติตามกฎเกณฑ์ของกฎหมายและข้อบังคับเพื่อนำเสนอต่อคณะกรรมการตรวจสอบเป็นประจำทุกไตรมาส

-   การจัดให้มีระบบรักษาความปลอดภัยของข้อมูลที่มีความสำคัญต่อการดำเนินงาน
    และระบบสำรองข้อมูล เพื่อรองรับเหตุฉุกเฉินอันอาจจะเกิดขึ้น
    ตลอดทั้งมีข้อกำหนดระเบียบวิธีปฏิบัติอย่างชัดเจนในเรื่องนโยบายการรักษาความปลอดภัยของข้อมูลและระบบข้อมูลเพื่อป้องกันการสูญหายหรือรั่วไหลของข้อมูล

-   ธุรกิจประกันวินาศภัยและประกันชีวิต
    เป็นธุรกิจที่ต้องอาศัยบุคลากรที่มีความชำนาญและประสบการณ์ในสายงาน
    ซึ่งเป็นปัจจัยหลักที่เกื้อหนุนต่อความมีประสิทธิภาพของบริการและผลิตภัณฑ์ของบริษัทฯ
    ในขณะที่ประเทศไทยมีการขยายตัวทางด้านธุรกิจประกันภัยและประกันชีวิตซึ่งมีความต้องการผู้เชี่ยวชาญในประเทศที่มีฝีมือและประสบการณ์จำนวนมาก
    จึงมีความเป็นไปได้ที่ผู้ชำนาญการของบริษัทฯ
    จะได้รับข้อเสนอที่ดึงดูดใจและย้ายไปทำงานให้กับบริษัทอื่น ดังนั้น
    ปัญหาการขาดพนักงานที่มีความชำนาญและประสบการณ์อาจทำให้บริษัทฯ
    มีความสามารถในการแข่งขันลดลง หรืออาจก่อให้เกิดผลเสียหายต่อการดำเนินธุรกิจได้
    ฝ่ายบริหารได้ทบทวนการดำเนินงานต่างๆ ของบริษัทฯ
    และพบว่าปัญหาทางด้านบุคลากรเป็นปัญหาที่สำคัญอย่างหนึ่ง ดังนั้นจึงได้ออกมาตรการต่างๆ
    เพื่อรองรับ
    ทั้งด้านการทุ่มเทพัฒนาขีดความสามารถของบุคลากรอย่างเป็นระบบและต่อเนื่องเพื่อสร้างกำลังคนทดแทน
    เสริมสร้างขวัญกำลังใจ สร้างบรรยากาศให้เหมาะแก่การทำงาน
    พิจารณาผลตอบแทนให้เหมาะสมและเป็นธรรมในระดับที่สามารถเทียบเคียงได้กับบริษัทอื่นในธุรกิจ
    นอกจากนี้ยังมีมาตรการเสริมเพื่อมุ่งรักษาพนักงานหลักไว้ อาทิเช่น ในปี 2539
    มีการเสนอขายหุ้นเพิ่มทุนแก่พนักงาน (ESOP) และในปี 2544
    มีการจัดสรรใบสำคัญแสดงสิทธิอายุ 5 ปีที่จะซื้อหุ้นสามัญของบริษัทฯ
    ให้แก่พนักงานระดับบริหารของบริษัทฯ และบริษัทย่อย อีกครั้งหนึ่ง เป็นต้น

-   การจัดให้มีแผนความต่อเนื่องทางธุรกิจเพื่อรองรับต่อภาวะฉุกเฉินที่อาจเกิดขึ้นโดยไม่คาดคิดและส่งผลกระทบต่อการดำเนินธุรกิจของบริษัทฯ

    2.  ความเสี่ยงด้านการประกันภัย (Insurance Risk)

  เป็นความเสี่ยงอันเนื่องมาจากการดำเนินกิจกรรมการประกันภัย เช่น อัตราเบี้ยประกันภัย
  การกระจุกตัวของภัย การบันทึกเงินสำรองประกันภัยและเงินสำรองค่าสินไหมทดแทนในระดับต่ำ
  การ พิจารณารับประกันภัย มหันตภัย พฤติกรรมของผู้ถือกรมธรรม์ การพัฒนาผลิตภัณฑ์ เป็นต้น

  แนวทางการบริหารความเสี่ยง

-   บริษัทฯ รับความเสี่ยงโดยพิจารณาความสมดุลของภัยต่างๆ
    โดยการกระจายความเสี่ยงภัยไปในทางภูมิศาสตร์และประเภทต่างๆ ของความเสี่ยง
    โดยความสมดุลของงานที่บริษัทฯ
    รับเสี่ยงภัยจะยืดหยุ่นไปตามสภาพตลาดที่เปลี่ยนแปลงไปในแต่ละช่วงจังหวะเวลาตามวงจรธุรกิจ

-   บริษัทฯ ได้จัดทำคู่มือในการรับประกันภัยที่มีมาตรฐานสูง
    โดยอาศัยหลักวิชาการและข้อมูลสถิติที่ทันสมัย
    พร้อมปรับปรุงให้เข้ากับสภาพแวดล้อมของตลาดอยู่เสมอ
    บวกกับความรู้และการมีวินัยที่สูงของเจ้าหน้าที่ในการพิจารณารับความเสี่ยง

-   บริษัทฯ ดำรงเงินกองทุนที่มีความเพียงพอตามเกณฑ์มาตรฐานสากล

-   บริษัทฯ มีนโยบายการจัดตั้งเงินสำรองที่สูงเพียงพอต่อการเสี่ยงภัยในอนาคตในแบบอนุรักษ์นิยม
    และมีการจัดเงินสำรองสำหรับค่าสินไหมทดแทนที่เกิดขึ้นแล้วแบบเต็มมูลค่าโดยไม่มีส่วนลดใดๆ

-   นอกเหนือจากการจัดให้มีมาตรการดูแลตรวจสอบให้มีการปฏิบัติตามคู่มือการพิจารณารับประกันภัยและมาตรฐานต่าง
    ๆ ที่เกี่ยวข้องอย่างเคร่งครัดแล้ว บริษัทฯ
    ยังได้มีการจัดซื้อประกันภัยต่อแบบความเสียหายส่วนเกิน (Excess of Loss Protection)
    ซึ่งถือเป็นเครื่องมือที่ดีที่สุดอันหนึ่งในเชิงป้องกันและควบคุมความเสี่ยงของภัยที่รับไว้เอง
    ไม่ให้เกิดความผันผวนกระทบต่อฐานะการเงินของบริษัทฯ แม้จะเกิดมหันตภัยก็ตาม

-   การนำความรู้และสถิติต่าง ๆ
    ที่มีอยู่มาใช้เพื่อในการวางกลยุทธ์ทางการตลาดเพื่อมุ่งเน้นเจาะตลาดที่ยังมีผลกำไร
    มีแนวโน้มการเจริญเติบโตดี พัฒนาและนำผลิตภัณฑ์ใหม่สู่ตลาดเพื่อเพิ่มฐานรายได้

  มาตรการบริหารความเสี่ยงด้านมหันตภัยธรรมชาติก่อนเกิดเหตุการณ์น้ำท่วม

  ในปี 2554 ก่อนเกิดเหตุการณ์น้ำท่วม บริษัทฯ
  ได้มีการปรับปรุงมาตรการบริหารความเสี่ยงด้านมหันตภัย ธรรมชาติ ดังนี้

1.  การพัฒนาแผนที่ความเสี่ยงภัยน้ำท่วม

  ฝ่ายวิจัยและสถิติร่วมกับฝ่ายบริการสำรวจภัยพัฒนาแผนที่ความเสี่ยงภัยน้ำท่วม โดยใช้ข้อมูล
  ภาพถ่าย ดาวเทียมจากสำนักงานพัฒนาเทคโนโลยีอวกาศและภูมิสารสนเทศ (องค์การมหาชน) –
  (สทอภ. หรือ GISTDA) ย้อนหลัง 6 ปี (2548 - 2553)
  เพื่อใช้ประโยชน์ในการพิจารณารับประกันภัยน้ำ ท่วมของเจ้าหน้าที่รับประกันภัย
  โดยเริ่มใช้แผนที่น้ำท่วมนี้ในเดือนสิงหาคม 2554

2.  การปรับปรุงกระบวนการพิจารณาการรับประกันภัย

  ฝ่ายพัฒนาธุรกิจปรับปรุงกระบวนการพิจารณาการรับประกันภัยสำหรับกรมธรรม์ที่ครอบคลุมถึงภัยน้ำท่วม
  โดยเพิ่มขั้นตอนการพิจารณาที่เรียกว่า “Flood Check” ในการรับงานทุกครั้ง
  การตรวจสอบมีดังนี้

1.  ตรวจสอบตำแหน่งที่ตั้งของสินทรัพย์เอาประกันภัยกับแผนที่ความเสี่ยงภัยน้ำท่วม

2.  ตรวจสอบประวัติการเกิดเหตุน้ำท่วมของสินทรัพย์เอาประกันภัย

3.  ตรวจสอบมาตรการป้องกันความเสียหายจากน้ำท่วมของผู้เอาประกันภัย ซึ่งหากการตรวจใน
    ข้อ 2.1 และ 2.2 พบประวัติการเกิดน้ำท่วม
    จะต้องมีมาตรการป้องกันการเกิดน้ำท่วมที่ชัดเจน และมีประสิทธิภาพ

  การพิจารณาให้ความคุ้มครองภัยน้ำท่วม และวงเงินเอาประกันภัยขึ้นอยู่กับผลการตรวจสอบ 3
  ข้อข้างต้น

3.  การคำนวณความเสี่ยงภัยสะสมและความเสียหายสูงสุดที่จะเกิดขึ้นได้

  ฝ่ายพัฒนาธุรกิจได้ส่งข้อมูลสถานที่เอาประกันภัยที่ได้รับประกันภัยต่อไว้ก่อนที่จะมีการนำแผนที่น้ำ
  ท่วมมาใช้ให้กับฝ่ายวิจัยและสถิติระบุตำแหน่งด้วยระบบ GPS เป็นละติจูด ลองติจูดที่ถูกต้อง
  เพื่อติดตามความเสี่ยงภัยสะสมและเพื่อประเมินความเสียหายสูงสุดที่จะเกิดขึ้นได้
  สำหรับวางแผนการซื้อประกันภัยต่อ

4.  การซื้อประกันภัยความเสียหายส่วนเกิน

  สัญญาประกันภัยต่อที่บริษัทฯ ซื้อไว้สำหรับภัยน้ำท่วมเป็นสัญญาประกันภัยต่อแบบ Excess of Loss
  วงเงิน 1,600 ล้านบาท ซึ่งสามารถซื้อความคุ้มครองกลับ (Reinstatement) ได้
  ส่วนภัยแผ่นดินไหว บริษัทฯ ทำสัญญาประกันภัยต่อไว้ที่วงเงิน 2,000 ล้านบาท

  5. การปรับปรุงกลยุทธ์ด้านการรับประกันภัย

  บริษัทฯ ได้ปรับกลยุทธ์ในการขยายงานที่ได้ดำเนินการอย่างต่อเนื่องมาโดยเน้นการเป็น
  Resource Reinsurer คือ
  เป็นบริษัทรับประกันภัยต่อที่มีการให้บริการลูกค้าในทรัพยากรด้านต่างๆ เช่น
  ช่วยลูกค้าในการสร้างผลิตภัณฑ์ใหม่ สร้างช่องทางและวิธีการขายใหม่
  หรือช่วยในการบริหารจัดการค่าสินไหมทดแทน เป็นต้น แทนที่จะเป็นบริษัทประกันภัยต่อแบบเดิมๆ
  (Conventional Reinsurer) ที่มีความเสี่ยงด้านมหันตภัยธรรมชาติสูงและสัดส่วนกำไรต่ำ
  โดยบริษัทฯ มีแผนการปรับโครงสร้าง พนักงานเพื่อให้สอดคล้องกับกลยุทธ์ดังกล่าวในอนาคต

  มาตรการบริหารความเสี่ยงด้านมหันตภัยธรรมชาติระหว่างเกิดเหตุการณ์น้ำท่วม

  ขณะเกิดเหตุการณ์น้ำท่วมบริษัทฯ ได้มีมาตรการเร่งด่วนเพื่อลดความเสียหายดังนี้

1.  การหยุดรับประกันภัย

  บริษัทฯ
  แจ้งหยุดรับประกันภัยสำหรับงานรายใหม่และงานต่ออายุทั้งในส่วนของการรับประกันภัยต่อแบบเฉพาะราย
  การประกันภัยต่อแบบสัญญา และการประกันภัยต่อตามข้อตกลงของตลาดสำหรับภัยธรรมชาติ

2.  การออกสำรวจความเสียหาย

  ฝ่ายบริการสำรวจภัยออกสำรวจความเสียหายในสถานที่เอาประกันภัยที่บริษัทฯ
  รับประกันภัยต่อแบบเฉพาะรายที่มีทุนประกันภัยสูง เพื่อให้บริษัทฯ
  สามารถตั้งสำรองประกันภัยได้ใกล้เคียงความเป็นจริง
  สำหรับงานต่ออายุก็จะมีการแนะนำวิธีป้องกันความเสียหายสำหรับภัยน้ำท่วมที่ถูกต้อง
  ในขณะเข้าสำรวจภัย

  มาตรการบริหารความเสี่ยงด้านมหันตภัยธรรมชาติหลังเกิดเหตุการณ์น้ำท่วม

  ภายหลังจากการเกิดเหตุการณ์น้ำท่วม บริษัทฯ
  ได้มีการปรับปรุงมาตรการบริหารความเสี่ยงด้านภัย ธรรมชาติดังนี้

1.  การปรับปรุงคู่มือการรับประกันภัยในการรับประกันภัยน้ำท่วม แผ่นดินไหว
    และลมพายุให้เหมาะสม โดย

    1.  กำหนดวงเงินรับประกันภัยต่อสถานที่เอาประกันภัยผันแปรตามระดับความเสี่ยงสำหรับภัยน้ำ
        ท่วมและแผ่นดินไหว

    2.  กำหนดวงเงินรับประกันภัยต่อนิคมอุตสาหกรรม ต่อพื้นที่กรุงเทพฯและปริมณฑล ต่อจังหวัด
        ต่อภาคและต่อลุ่มน้ำ ตามลักษณะของแต่ละความเสี่ยงภัยธรรมชาติ และมีการติดตามความ
        เสี่ยงภัยสะสมเป็นประจำทุกเดือน หากพบว่ามีการรับประกันภัยถึงระดับ
        75%ของวงเงินรับประกันภัยที่กำหนดไว้จะมีการนำข้อมูลมาพิจารณาอีกครั้งว่าจะต้องมีมาตรการใดเพิ่มเติม

2.  การเพิ่มวงเงินซื้อประกันภัยความเสียหายส่วนเกิน

  บริษัทฯ ได้ซื้อประกันภัยต่อสำหรับภัยธรรมชาติในวงเงินที่สูงขึ้นเป็น 3,000 ล้านบาท
  รวมถึงบริษัทฯ ได้เริ่มมีการศึกษาในมหันตภัยใหม่ อาทิเช่น ภัยจากโรคระบาด

2.  ความเสี่ยงด้านตลาด (Market Risk)

  ความเสี่ยงด้านตลาดเป็นความเสี่ยงอันเนื่องมาจากการเปลี่ยนแปลงอัตราดอกเบี้ย
  อัตราแลกเปลี่ยนเงินตราต่างประเทศ ราคาตราสารอนุพันธ์ในตลาดเงินและตลาดทุน
  ราคาสินทรัพย์ ราคาอสังหาริมทรัพย์ ซึ่งจะมีผลทำให้เกิดความผันผวนต่อรายได้
  มูลค่าของสินทรัพย์และหนี้สินทางการเงิน และเงินกองทุนของบริษัทฯ

แนวทางการบริหารความเสี่ยง

-   บริษัทฯ มีการติดตามและวิเคราะห์ความผันผวนของตราสารที่ลงทุนอันเนื่องมาจากปัจจัยต่าง ๆ
    อย่างต่อเนื่องและสม่ำเสมอเพื่อนำมาใช้ประกอบการตัดสินใจลงทุนให้เหมาะสมกับสภาวการณ์

-   การลงทุนของบริษัทฯ
    อยู่ภายใต้ขอบเขตและข้อกำหนดของสำนักงานคณะกรรมการกำกับและส่งเสริมการประกอบธุรกิจประกันภัยตามพระราชบัญญัติประกันวินาศภัยและพระราชบัญญัติประกันชีวิต
    พ.ศ. 2535 ซึ่งได้กำหนดชนิดของหลักทรัพย์ที่อนุญาตให้ลงทุน
    รวมทั้งควบคุมสัดส่วนของการลงทุนในหลักทรัพย์ใดหลักทรัพย์หนึ่งไว้ด้วย อาทิเช่น
    มีข้อกำหนดให้บริษัทฯ สามารถลงทุนในหุ้นสามัญ หุ้นกู้และหน่วยลงทุนต่อรายได้ไม่เกินร้อยละ 5
    ของสินทรัพย์รวมของบริษัทฯ ตั๋วสัญญาใช้เงินของบริษัทเงินทุนต่อรายได้ไม่เกินร้อยละ 10
    ของสินทรัพย์รวมของบริษัทฯ เป็นต้น ดังนั้น โอกาสที่บริษัทฯ
    จะสูญเสียเงินลงทุนทั้งหมดจึงเป็นไปได้น้อย

-   บริษัทฯ ได้จัดทำแผนการลงทุนเพื่อให้ผู้ที่เกี่ยวข้องนำไปปฏิบัติ
    โดยแผนดังกล่าวจะได้รับการปรับปรุงไปตามสถานการณ์และสภาพเศรษฐกิจในขณะนั้น
    นอกจากนี้ งานด้านการลงทุนยังได้รับการดูแลอย่างใกล้ชิดจากคณะกรรมการและฝ่ายบริหาร
    เนื่องจากรายได้จากการลงทุนถือเป็นรายได้หลักส่วนหนึ่งของบริษัทฯ

-   บริษัทฯ จัดให้มีกระบวนการพิจารณาการลงทุนอย่างรอบคอบ
    และมีนโยบายที่จะหลีกเลี่ยงการลงทุนในหลักทรัพย์ที่มีความเสี่ยงสูงประเภทหลักทรัพย์เก็งกำไร
    และจะเน้นการลงทุนในสินทรัพย์ที่มีคุณภาพและให้ผลตอบแทนที่แน่นอนสม่ำเสมอ

    2.  ความเสี่ยงด้านเครดิต (Credit Risk)

  ความเสี่ยงด้านเครดิตเป็นความเสี่ยงอันเนื่องมาจากการให้เครดิตแก่คู่สัญญาที่มีความสามารถในการชำระหนี้ต่ำ
  หรือความเสี่ยงอันเนื่องมาจากการที่คู่สัญญาไม่สามารถปฏิบัติตามสัญญาที่ได้ตกลงไว้ ทำ ให้บริษัทฯ
  ไม่ได้รับชำระหนี้ตามที่คาดไว้ ก่อให้เกิดหนี้ค้างชำระหรือหนี้สูญ
  ซึ่งจะมีผลกระทบต่อกระแสเงินสดและรายได้ของบริษัทฯ เช่น เครดิตของลูกหนี้
  ความมั่นคงของคู่ค้า/พันธมิตรธุรกิจ หรือการที่คู่สัญญาถูกปรับลดอันดับเครดิต

แนวทางการบริหารความเสี่ยง

-   บริษัทฯ
    จัดให้มีการวิเคราะห์คุณภาพและความสามารถในการชำระหนี้ของผู้รับประกันภัยต่อและผู้ออกตราสาร
    มีการทบทวนฐานะทางการเงินของผู้รับประกันภัยต่อและผู้ออกตราสารเป็นประจำสม่ำเสมอและมีการปรับเปลี่ยนให้เหมาะสมกับสภาวการณ์
    โดยได้กำหนดเป็นนโยบายที่
    จะเอาประกันภัยต่อกับบริษัทประกันภัยในต่างประเทศและลงทุนในตราสารหนี้เอกชนเฉพาะบริษัทที่มีฐานะทางการเงินที่มั่นคงสูงที่ได้รับการจัดอันดับเครดิตตั้งแต่ระดับ
    A ขึ้นไปเท่านั้น

    2.  ความเสี่ยงด้านสภาพคล่อง (Liquidity Risk)

  ความเสี่ยงด้านสภาพคล่องเป็นความเสี่ยงอันเนื่องมาจากการที่บริษัทประกันภัยไม่สามารถชำระหนี้สินและภาระผูกพันเมื่อถึงกำหนด
  เนื่องจากไม่สามารถเปลี่ยนสินทรัพย์เป็นเงินสดได้
  หรือไม่สามารถจัดหาเงินได้เพียงพอหรือสามารถจัดหาเงินมาชำระได้แต่ด้วยต้นทุนที่สูงเกินกว่าระดับที่ยอมรับได้
  ซึ่งอาจส่งผลกระทบต่อรายได้และเงินสำรองของบริษัทฯ เช่น ความสามารถของบริษัทฯ
  ในการจัดหาเงินทุนในกรณีที่กระแสเงินสดเข้าและออกไม่สอดคล้องกัน

แนวทางการบริหารความเสี่ยง

-   บริษัทฯ
    พิจารณาลงทุนในหลักทรัพย์ที่มีสภาพคล่องให้สอดคล้องกับลักษณะของหนี้สินและภาระผูกพันอย่างเหมาะสม
    และดูแลให้มีสินทรัพย์สภาพคล่องที่เพียงพอหากมีความจำเป็นต้องใช้เงิน

    2.  ความเสี่ยงที่จะเกิดใหม่ (Emerging Risk)

  ความเสี่ยงที่จะเกิดใหม่เป็นความสูญเสียที่เกิดขึ้นจากความเสี่ยงที่ยังไม่ได้ปรากฏขึ้นในปัจจุบันแต่อาจจะเกิดขึ้นได้ในอนาคตเนื่องจากสภาวะแวดล้อมที่เปลี่ยนไป
  ความเสี่ยงประเภทนี้เป็นความเสี่ยงที่เกิดขึ้นอย่างช้าๆ ยากที่จะระบุได้
  มีความถี่ของการเกิดต่ำแต่เมื่อเกิดขึ้นแล้วจะส่งผลกระทบอย่างรุนแรง
  ความเสี่ยงที่จะเกิดใหม่นี้มักจะถูกระบุขึ้นมาจากการคาดการณ์บนพื้นฐานของการศึกษาจากหลักฐานที่มีปรากฏอยู่
  ความเสี่ยงที่จะเกิดใหม่นี้มักจะเป็นผลมาจากการเปลี่ยนแปลงทางการเมือง กฎหมาย สังคม
  เทคโนโลยี สภาพแวดล้อมทางกายภาพ หรือการเปลี่ยนแปลงตามธรรมชาติ
  ในบางครั้งผลกระทบของความเสี่ยงประเภทนี้อาจจะไม่สามารถระบุได้ในปัจจุบัน ตัวอย่าง เช่น
  ปัญหาที่เกิดขึ้นจากนาโนเทคโนโลยี อาหารที่ทำมาจากผลิตผลที่มีการปรับแต่งทางพันธุกรรม
  หรือการเปลี่ยนแปลงของสภาวะภูมิอากาศ เป็นต้น

แนวทางการบริหารความเสี่ยง

-   บริษัทฯ
    ทำการรวบรวมข้อมูลที่เกี่ยวข้องความเสี่ยงที่กำลังจะเกิดใหม่นี้และทำการวิเคราะห์อยู่อย่างต่อเนื่อง
    เพื่อทำความเข้าใจและหาวิธีการในการจำกัดผลกระทบที่จะมีต่อองค์กรได้อย่างเหมาะสม

-   บริษัทฯได้มีการทบทวน ข้อความ (Wording) ความคุ้มครองในกรมธรรม์
    ตลอดจนกระบวนการการรับประกันภัย การกำหนดอัตราเบี้ยประกันภัย
    รวมทั้งการพัฒนาผลิตภัณฑ์ใหม่ เพื่อให้มั่นใจว่าความเสี่ยงที่จะเกิดใหม่ได้ถูกนำมาพิจารณาแล้ว